एकीकृत समाजवादीले भन्यो - 'सरकारले भारतसँग गरेका सम्झौता संवेदनशील छन्'
सत्तारुढ दल नेकपा (एकीकृत समाजवादी) ले भारतसँग भएका पछिल्ला सम्झौताप्रति असन्तुष्टि जनाउँदै सरकारसँग सबै सम्झौताका दस्तावेज माग्ने निर्णय गरेको छ । 
काठमाडौँ — सत्तारुढ दल नेकपा (एकीकृत समाजवादी) ले भारतसँग भएका पछिल्ला सम्झौताप्रति असन्तुष्टि जनाउँदै सरकारसँग सबै सम्झौताका दस्तावेज माग्ने निर्णय गरेको छ । काठमाडौंमा सोमबार बसेको पार्टी सचिवालय बैठकले सरकारले भारतीय विदेशमन्त्री एस जयशंकर नेपाल आउँदा भएका सम्झौता सार्वजनिक गर्न माग गर्ने निर्णय पनि गरेको छ । एकीकृत समाजवादीका प्रवक्ता जगन्नाथ खतिवडा विभिन्न देशसँग भएका नेपालको प्राकृतिक श्रोत, साधन, ऊर्जा, जलश्रोत लगायतका सम्झौता माग गरी पार्टीले अध्ययन गर्ने निर्णय गरेको जानकारी दिए । ‘नेपाल र भारतको बीचमा भारतीय विदेशमन्त्री जयशंकर नेपाल आउँदा दुई देशको बीचमा भएको केही सम्झौता त्यो अहिले बजारमा चर्चामा रहेका छन् । यी र यस्ता सहमति धेरै देशसँग नेपालले गरेको छ । त्यो कुरालाई सार्वजनिक गर्न हाम्रो पार्टीको केन्द्रीय कमिटीको बैठकले प्रस्ताव गरेको थियो,' उनले भने, 'पार्टीले यसबारेमा विभिन्न देशसँग भएका नेपालको प्राकृतिक श्रोत, साधन, ऊर्जा, जलश्रोत जेजस्ता चिज छन् । त्यसको बारेमा गरिएका सदुपयोग गरिने सर्तहरु केके छन्, ती सबै डकुमेन्ट नेपाल सरकारसँग माग गर्ने र पार्टीमा अध्ययन गरी निस्कर्ष निकाल्ने निर्णय गरेका छौँ ।'त्यस्तै, पार्टी बैठकले राष्ट्रिय सभामा सत्तारुढ गठबन्धनको तर्फका उम्मेदवारलाई विजयी गराउन मातहतका सबै कमिटी, स्थानीय तहका मतदाता, प्रतिनिधि, पार्टी कमिटी सबैलाई आह्वान गर्ने निर्णय गरेको छ । 